ΓΡΑΠΤΗ ΕΡΩΤΗΣΗ P-1528/96 υποβολή: Hiltrud Breyer (V) προς την Επιτροπή (6 Iουνίου 1996)

Θέμα: Έγκριση της χρησιμοποίησης ελαίων από μονοκύτταρους οργανισμούς (LCP) στις παιδικές τροφές

i. α) Συμφωνεί η Επιτροπή ότι οι οργανισμοί που δεν έχουν χρησιμοποιηθεί μέχρι σήμερα για την παρασκευή τροφίμων και που τώρα χρησιμοποιούνται ως πρόσθετα πρέπει να θεωρούνται ως Novel Food;

β) Τα έλαια που προέρχονται από μονοκύτταρους οργανισμούς, τα οποία δεν έχουν χρησιμοποιηθεί μέχρι σήμερα στα τρόφιμα και που τώρα χρησιμοποιούνται ως πρόσθετα στις παιδικές τροφές από την εταιρία Nutricia πρέπει να καταχωρούνται ως Novel Food;

γ) Γνωρίζει η Επιτροπή ότι η Επιστημονική Επιτροπή για τη Διατροφή στις εκθέσεις της της 27.10.1989 και της 30.3.1990 τόνισε ότι τα πρόσθετα Novel Food δεν πρέπει να χρησιμοποιούνται για την παρασκευή παιδικών τροφών;

ii. α) Ποιό συμπέρασμα συνάγει η Επιτροπή από το επιστημονικό γεγονός ότι η πηγή των ελαίων των μονοκυττάρων οργανισμών είναι το «Crypthecodinium», το οποίο ανήκει στα γνωστά προϊόντα παραγωγής τοξίνης «dinoflagellates»;

β) Γιατί έδωσε η Επιτροπή παρόλα αυτά τη συγκατάθεσή της για τη διάθεση των προϊόντων αυτών στην αγορά;

iii. Διαθέτει η Επιτροπή έρευνες σχετικά με τις προδιαγραφές ποιότητας που ισχύουν για έλαια μονοκυττάρων οργανισμών, όπου παρέχονται στοιχεία σχετικά με ενδεχόμενη ρύπανση κατά τη διαδικασία παρασκευής, μικροβιολογικές μολύνσεις και το περιεχόμενο σε διοξίνη; Πώς αξιολογούνται οι παράμετροι αυτοί σε σχέση με τα λιπίδια που αποκτώνται με παραδοσιακές μεθόδους;

iv. Μπορεί η Επιτροπή να αναφέρει επιστημονικές πηγές και αποτελέσματα ερευνών, όπου διαπιστώνεται η αποδεκτικότητα, η ανοχή, οι παράμετροι ανάπτυξης και η απορροφητικότητα των ελαίων μονοκυττάρων οργανισμών;

v. Πώς αξιολογεί η Επιτροπή το γεγονός ότι τα έλαια των μονοκυττάρων οργανισμών αποκτώνται με εξάνιο, και ότι στην περίπτωση που τα έλαια αυτά δεν έχουν καθαρισθεί επαρκώς, υπάρχει κίνδυνος να μείνουν στα έλαια επιβλαβή κατάλοιπα εξανίου, το οποίο ενδεχομένως περιέχει καρκινογενείς πολυκυκλικές αρωματικές ουσίες; Το δεδομένο αυτό δεν μαρτυρεί έναν υψηλό κίνδυνο στη διαδικασία παραγωγής που θα έπρεπε να είχε ληφθεί υπόψη κατά την έγκριση των αιτήσεων εμπορίας;

vi. Είναι ορθό το γεγονός ότι σε καμιά άλλη χώρα δεν επιτρέπεται η εμπορία ελαίων από μονοκύτταρους οργανισμούς και ότι ακόμη και η FDA απέρριψε σχετικές αιτήσεις εταιριών που λειτουργούν στις ΗΠΑ;

vii. Ευσταθεί το γεγονός ότι σε νοσοκομεία και βρεφοκομεία της Ολλανδίας, σε μία σειρά δοκιμών, διαπιστώθηκε ότι είχαν δοθεί σε βρέφη τροφές που περιείχαν έλαια από μονοκύτταρους οργανισμούς, χωρίς να έχουν προηγουμένως ενημερωθεί οι γονείς ή να έχει ζητηθεί η άδειά τους;

Ποιά είναι τα επιστημονικά δεδομένα που οδήγησαν την Επιτροπή, παρά τους ανωτέρω αναφερομένους κινδύνους για την υγεία των βρεφών, να εγκρίνει τις αιτήσεις για την διάθεση στο εμπόριο ελαίων από μονοκύτταρους οργανισμούς, τα οποία τώρα διατίθενται στο Βέλγιο από την εταιρία Nutricia υπό τις ονομασίες «Premilon» και «Nenatal»;

Απάντηση του κ. Bangemann εξ ονόματος της Επιτροπής (27 Ιουνίου 1996)

1. α) Η Επιτροπή θεωρεί ότι η χρήση στα τρόφιμα οργανισμών που κατά το παρελθόν δεν χρησιμοποιήθηκαν στην ανθρώπινη διατροφή πρέπει να εμπίπτει στο πεδίο της πρότασής της για την κανονιστική ρύθμιση των νέων τροφίμων και των νέων συστατικών τροφίμων ((COM(92) 295 τελικό, τροποποιημένες προτάσεις, COM (93) 631 τελικό και COM (96) 229 τελικό. )). Ωστόσο, η Επιτροπή υπογραμμίζει ότι τα μονοκυτταρικά έλαια δεν είναι οργανισμοί, μολονότι μπορεί να προέρχονται από ανάλογους οργανισμούς.

1. β) Οι αποφάσεις σχετικά με το κατά πόσον συγκεκριμένα προϊόντα αποτελούν νέα τρόφιμα επιβάλλεται να λαμβάνονται κατά περίπτωση επί τη βάσει επιστημονικών πειστηρίων.

1. γ) Η Επιτροπή έχει υπόψη της ότι στην έκθεση που διατύπωσε στις 27 Οκτωβρίου 1989 και 30 Μαρτίου 1990, η Επιστημονική Επιτροπή για τα Τρόφιμα δήλωσε όντως ότι τα νέα συστατικά τροφίμων δεν θα πρέπει να χρησιμοποιούνται στις παιδικές τροφές. Ωστόσο η επιτροπή πρόσθεσε ότι «η άποψη αυτή μπορεί να μεταβληθεί αφής στιγμής υπάρξουν περισσότερα διαιτολογικά και τοξικολογικά δεδομένα όσον αφορά την αξία και την ασφάλειά τους». Η Επιτροπή, ως εκ τούτου, θεωρεί ότι θα πρέπει να αξιολογείται κατά περίπτωση κατά πόσον επιτρέπεται η χρήση νέων συστατικών τροφίμων για βρεφικές και παιδικές τροφές επί τη βάσει των διαθέσιμων επιστημονικών δεδομένων.

2.-8. Σε αντίθεση με το περιεχόμενο της δήλωσης του σημείου 2β της ερώτησης του Αξιοτίμου Μέλους του Κοινοβουλίου, η Επιτροπή δεν έχει εγκρίνει την εμπορική διακίνηση των προαναφερθέντων προϊόντων. Έως ότου η πρόταση της Επιτροπής για κοινοτικά μέτρα όσον αφορά τα νέα τρόφιμα και τα νέα συστατικά τροφίμων εγκριθεί από το Συμβούλιο και Κοινοβούλιο και τεθεί σε ισχύ, για τα νέα τρόφιμα ισχύουν οι κείμενες εθνικές διατάξεις στα κράτη μέλη. Ωστόσο όλες οι εν λόγω εθνικές διατάξεις επιβάλλεται να συμφωνούν με την υπόλοιπη κοινοτική νομοθεσία.

Η Επιτροπή κατανοεί ότι τα δύο προϊόντα εγκρίθηκαν στην Ολλανδία σύμφωνα με τις εθνικές διαδικασίες που ισχύουν για τα νέα τρόφιμα. Οι βελγικές αρχές αποδέχθηκαν την κυκλοφορία των εν λόγω προϊόντων στην αγορά τους σύμφωνα με τους γενικούς κοινοτικούς κανόνες ελεύθερης κυκλοφορίας εμπορευμάτων.

Η Επιτροπή δεν διαθέτει πρόσβαση στον πλήρη επιστημονικό και τεχνικό φάκελο όσον αφορά τα εν λόγω προϊόντα. Κατά συνέπεια, αδυνατεί να σχολιάσει τα επιμέρους επιστημονικά θέματα που έθιξε το Αξιότιμο Μέλος του Κοινοβουλίου ή τον τρόπο με τον οποίο εκτελέσθηκαν διάφορες δοκιμές κατά την ανάπτυξη του προϊόντος. Παρομοίως, η Επιτροπή δεν διαθέτει πληροφορίες για το καθεστώς που ισχύει σχετικά με την κυκλοφορία στην αγορά αναλόγων προϊόντων σε άλλα κράτη μέλη ή τρίτες χώρες.